MT Il-Ġurnal Uffiċjali tal-Unjoni Ewropea C 9/23

Opinjoni tal-Kumitat tar-Reġjuni dwar “Il-komplementarjetà tal-interventi Nazzjonali u Ewropej għat-tnaqqis tal-iżbilanċi fl-iżvilupp ekonomiku u soċjali”

2012/C 9/06

IL-KUMITAT TAR-REĠJUNI

— jittama li jkunu jistgħu jinsabu indikaturi komplementari għall-PDG li jistabbilixxu l-qagħda inizjali ta’ kull reġjun u permezz t'hekk juru b'mod aktar sinifikanti l-progress li jsir fit-tnaqqis tad-diverġenzi li jeżistu bejn ir-reġjuni tal-Unjoni Ewropea u fi ħdanhom;

— iqis li hemm bżonn li, fejn jeżistu strutturi differenti għall-implimentazzjoni tal-interventi nazzjonali u Ewropej, ikun hemm kooperazzjoni akbar bejn il-livelli differenti ta’ governanza kkonċernati sabiex jiġu evitati l-interventi doppji u ineffikaċi. Fil-fatt, jemmen li l-aħjar sinerġija possibbli tista' tinkiseb permezz ta’ programmazzjoni integrata ta’ kull intervent ta’ żvilupp li jsir f'territorju, iżda wkoll permezz ta’ ġestjoni kkoordinata ħafna. Għaldaqstant, jaħseb li jkun siewi li jiġu intensifikati d-djalogu u l-kooperazzjoni – li tinħoloq b'riżultat ta’ dan – bejn il-livelli differenti ta’ governanza, sabiex jiżguraw aktar koerenza u komplementarjetà bejn id-diversi interventi nazzjonali u Ewropej;

— għalhekk, huwa tal-fehma li, b'konformità mal-prinċipju tas-sħubija, is-suċċess tal-interventi nazzjonali u Ewropej ma jistax jeskludi l-parteċipazzjoni tal-awtoritajiet lokali u reġjonali kompetenti responsabbli għat-teħid tad-deċiżjonijiet;

— jappoġġja l-idea ta’ approċċ li jsaħħaħ l-effikaċja tal-politika ta’ koeżjoni, permezz ta’ enfasi akbar fuq ir-riżultati, u mhuwiex kontra l-prinċipju li jiġu stabbiliti kundizzjonijiet ex-ante; madankollu, jenfasizza li l-kundizzjonijiet imsemmijin hawn fuq m'għandhomx jittardjaw it-tnedija tal-programmi, u ma jaqbilx mal-kundizzjonijiet marbutin mal-Patt ta’ Stabbiltà u Tkabbir;

— jemmen li l-verifika tal-addizzjonalità għandha rwol importanti biex jiġi żgurat li dawn il-fondi effettivament jintużaw b'mod li jikkomplementaw il-programmi mħallsa min-nefqa nazzjonali, u b'hekk l-azzjoni tal-Unjoni Ewropea tingħata valur verament miżjud;

— jappoġġja l-proposta li jitfassal Qafas Strateġiku Komuni u jemmen li huwa meħtieġ li l-kuntratti ta’ sħubija għall-iżvilupp u l-investiment jkunu jistgħu jsiru strument li jiżgura l-komplementarjetà effettiva bejn l-interventi nazzjonali u dawk tal-Unjoni Ewropea; ifakkar fil-bżonn tal-parteċipazzjoni sħiħa tal-awtoritajiet reġjonali u lokali.

Relatur Is-Sur Francesco MUSOTTO (IT/AE), Membru tal-Assemblea Reġjonali ta’ Sqallija

I. RAKKOMANDAZZJONIJIET TA' POLITIKA

IL-KUMITAT TAR-REĠJUNI

Kummenti ġenerali

1. jenfasizza li l-Artikolu 174 tat-Trattat dwar il-Funzjonament tal-Unjoni Ewropea (eks-Artikolu 158 tat-Trattat li jistabbilixxi l-Komunità Ewropea) jistabbilixxi li biex tippromovi l-iżvilupp armonjuż tagħha inġenerali, l-Unjoni għandha tiżviluppa u tissokta bl-azzjonijiet tagħha li jwasslu sabiex tissaħħaħ il-koeżjoni ekonomika, soċjali u territorjali fi ħdanha. B'mod partikolari, l-Unjoni għandha l-għan li tnaqqas id-diverġenzi bejn il-livelli ta’ żvilupp tar-reġjuni varji u r-ritard ta’ dawk ir-reġjuni li huma anqas favoriti;

2. jinnota li tingħata attenzjoni partikolari liż-żoni rurali, liż-żoni milquta minn tranżizzjoni industrijali, u lir-reġjuni li jbatu minn żvantaġġi naturali jew demografiċi gravi u permanenti bħal pereżempju r-reġjuni tat-Tramuntana mbiegħda b'densità ta’ popolazzjoni baxxa ħafna, ir-reġjuni insulari, ir-reġjuni transkonfinali u r-reġjuni muntanjużi; barra minn hekk, hemm bżonn ukoll li jiġu appoġġjati r-reġjuni l-oħra tal-Ewropa, sabiex tiġi assigurata u msaħħa l-kompetittività tagħhom;

3. jenfasizza r-rwol ewlieni taż-żoni u r-reġjuni urbani – kif ukoll il-bliet kapitali u r-reġjuni tagħhom – bħala muturi tat-tkabbir għat-twettiq tal-għanijiet ekonomiċi, ekoloġiċi u soċjali tal-Ewropa 2020. Fil-futur għandhom ikunu jistgħu jiġu adottati wkoll – fil-qafas tal-approċċi integrati b'konsiderazzjoni tal-marġni ta’ flessibbiltà reġjonali adatta – miżuri ta’ stabilizzazzjoni soċjali u ekonomika, kemm fil-bliet kif ukoll fiż-żoni urbani bi problemi partikolari. F'dan ir-rigward, il-prinċipju għandu jkun li d-dimensjoni urbana, fiha nnifisha, tkun kompatibbli mal-Istrateġija Ewropa 2020. Anke fl-Istati Membri għandha titħeġġeġ il-kooperazzjoni bejn il-bliet u t-territorji ta’ madwarhom, fil-qafas tal-ispazji funzjonali u billi dawn jadottaw id-dispożizzjonijiet neċessarji fir-regolamenti futuri dwar il-Fondi Strutturali;

4. jappoġġja l-proposta tal-Kummissjoni Ewropea fil-Komunikazzjoni dwar Baġit għall-Ewropa 2020 (1) li tiddaħħal kategorija ta’ “reġjuni ta’ tranżizzjoni”. Fl-istess ħin, jinnota li r-reġjuni fejn il-PDG per capita jaqbeż il-75 % tal-medja tal-UE 27 fil-perspettiva finanzjarja attwali għandu jkollhom ukoll l-opportunità li jużaw riżorsi għall-investiment fl-infrastruttura, li tippermetti li dawn ir-reġjuni jikkonsolidaw il-valur miżjud li jkunu ggwadanjaw matul il-perjodu ta’ programmar attwali. Bl-istess mod, il-mira tal-“effiċjenza fl-użu tal-enerġija” għandha tkopri l-modi ta’ trasport effiċjenti, inklużi t-trasport bil-ferrovija u l-infrastruttura relatata;

5. ifakkar li l-Artikolu 349 tat-TFUE jirrikonoxxi r-realtà speċifika tar-reġjuni ultraperiferiċi u jiġġustifika l-bżonn li jiġu introdotti adattamenti għal-liġi Komunitarja meta din tiġi applikata għal dawn ir-reġjuni, kif ukoll l-adozzjoni ta’ miżuri speċifiċi, jekk ikun hemm bżonn, b'mod partikolari fil-qasam tal-politika ta’ koeżjoni;

6. jaqbel mal-prinċipju mħabbar mill-Kummissjoni Ewropea fil-Ħames Rapport dwar il-Koeżjoni Ekonomika, Soċjali u Territorjali (2), li jikkunsidra li anke fil-futur il-koeżjoni ser tibqa' politika ta’ żvilupp li tintervjeni fl-Unjoni Ewropea kollha, u għalhekk, fir-reġjuni tagħha kollha;

7. għaldaqstant, jemmen li l-politika ta’ koeżjoni, integrata mal-interventi pubbliċi fid-diversi livelli territorjali, għandha tkompli taqdi rwol essenzjali fil-promozzjoni ta’ żvilupp armonjuż fit-territorju kollu tal-Unjoni Ewropea, filwaqt li tgħin l-irkupru tar-reġjuni li jkunu għadhom relattivament lura u tiddedikalhom l-akbar parti tar-riżorsi, u fl-istess ħin tikkontribwixxi biex tirkupra u ttejjeb il-kompetittività fir-reġjuni kollha;

Ir-rwol tal-komplementarjetà tal-interventi nazzjonali u Ewropej fit-tnaqqis tal-iżbilanċi f'termini ta’ tkabbir ekonomiku, soċjali u territorjali

8. jemmen li huwa biss bis-saħħa tal-integrazzjoni, is-sinerġija u l-komplementarjetà tal-interventi nazzjonali u Ewropej, ibbażati fuq il-valur tas-solidarjetà konkreta, li jistgħu jitneħħew id-diverġenzi ekonomiċi, soċjali u territorjali li għadhom jeżistu fit-territorju tal-Unjoni Ewropea;

9. fil-fatt, jaħseb li dawn il-prinċipji jistgħu jkunu deċiżivi minn diversi lati, u b'mod partikolari biex: — iħeġġu lill-Istati Membri sabiex isaħħu l-kapaċità istituzzjonali u amministrattiva tagħhom; — jiġu evitati l-interventi doppji u ineffikaċi fl-istess territorju, — jiġu rikonċiljati l-għanijiet u l-prijoritajiet ta’ kull livell ta’ gvern, — tittejjeb il-kwalità tal-interventi pubbliċi fil-livelli kollha, — tissaħħaħ l-effikaċja tal-politika ta’ koeżjoni;

10. huwa tal-fehma li l-politika ta’ koeżjoni, integrata mal-interventi pubbliċi fid-diversi livelli territorjali, hija l-aktar strument effikaċi biex tappoġġja b'mod solidali r-reġjuni l-aktar żvantaġġati u, fl-istess waqt, tikkontribwixxi għall-ħolqien tat-tkabbir u prosperità fl-UE kollha. Fil-fatt, jemmen li hi għenet it-tkabbir tal-PDG Ewropew kollu, iffaċilitat il-bini ta’ infrastrutturi ġodda u b'hekk żiedet l-aċċessibbiltà tat-territorji Ewropej u tejbet il-ħarsien tal-ambjent. Bis-saħħa tal-investiment fi strateġiji tal-impjieg sostenibbli u l-konsiderazzjoni tal-ħtiġiet tas-suq tax-xogħol, inħolqu impjiegi totalment ġodda, filwaqt li fost dawk li kien hemm qabel, xi wħud inbidlu, u oħrajn iktar tradizzjonali sparixxew. Il-ħolqien tal-impjiegi ta’ kwalità jfisser li jiġi żgurat is-sodisfazzjon personali tal-ħaddiema, li jiġi żgurat ħlas adegwat għall-ħidma li tkun saret, li tiġi promossa s-saħħa fuq il-post tax-xogħol u li jinħolqu kundizzjonijiet tax-xogħol iktar kompatibbli mal-ħajja personali. Dan it-titjib fil-kwalità tal-ħajja professjonali jagħmilha possibbli li l-impjieg ikun iżjed attraenti, u dan għandu konsegwenzi pożittivi anke fuq il-livell ekonomiku rilevanti u jista' jikkontribwixxi għall-appoġġ tal-kompetittività tar-reġjuni tal-Unjoni Ewropea;

11. jinnota li, minkejja l-progress sinifikanti li sar fit-tnaqqis tad-diverġenzi fl-iżvilupp, il-kriżi ekonomika u finanzjarja reċenti tista' toħroġ aktar fid-dieher l-iżbilanċi bejn ir-reġjuni Ewropej u fi ħdan l-istess reġjuni; jenfasizza li din is-sitwazzjoni hija ggravata iżjed f'pajjiżi li jirċievu għajnuna bħala parti mill-mekkaniżmi fil-qafas tal-Mekkaniżmu Ewropew ta’ Stabbilizzazzjoni Finanzjarja (EFSM) u l-bilanċ tal-ħlasijiet (BoP) fejn, effettivament, id-differenzi reġjonali huma konsiderazzjoni sekondarja fl-isforzi biex jinkisbu kundizzjonijiet u rekwiżiti li għandhom enfasi strettament nazzjonali;

12. jiġbed l-attenzjoni għall-fatt li ż-żoni żvantaġġati għandhom inqas kapaċità biex jużaw ir-riżorsi tagħhom meta mqabbla ma’ żoni aktar għonja, u dan iżid il-vulnerabbiltà għax-xokkijiet esterni u, f'perjodu ta’ kriżi bħal dan li qed ngħixu fih bħalissa u li ħadd ma jaf kemm se jdum, jikkomprometti l-progress li jkun diġà sar. F'dawn iż-żoni, il-finanzjament tal-UE b'mod komplementari mal-interventi nazzjonali huwa essenzjali biex tiġi garantita ċerta stabbiltà fl-investimenti pubbliċi, u għalhekk, huwa element kruċjali fl-irkupru ekonomiku;

13. jinnota li l-politika Ewropea ta’ koeżjoni, li hi kkaratterizzata minn viżjoni wiesgħa li tinkludi l-iżvilupp ekonomiku tar-reġjuni li jkunu għadhom lura, l-appoġġ għall-gruppi soċjalment vulnerabbli, is-sostenibbiltà soċjali u ambjentali tal-iżvilupp u r-rispett tal-ispeċifiċitajiet territorjali u kulturali, tiddirieġi lejn l-istess direzzjoni wkoll l-interventi nazzjonali li jwasslu għall-istess għanijiet ta’ koeżjoni;

14. għaldaqstant, jinsisti fuq il-ħtieġa li l-politika Ewropea ta’ koeżjoni l-ġdida jibqa' jkollha r-riżorsi meħtieġa biex tissokta fit-triq lejn bilanċ ekonomiku u soċjali ġenwin ġdid bejn ir-reġjuni tal-Ewropa, billi ssaħħaħ u tikkompleta l-azzjonijiet li jsiru fil-livell nazzjonali, reġjonali u lokali. Għalhekk, fil-futur għandha tkompli tiġi prevista l-allokazzjoni ta’ parti adegwata mir-riżorsi baġitarji tal-UE għall-finanzjament ta’ attivitajiet rilevanti ta’ appoġġ għat-territorji tal-Unjoni Ewropea li jkunu għadhom relattivament lura;

15. jenfasizza li l-politika ta’ koeżjoni l-ġdida għandha tqis il-kooperazzjoni transkonfinali. Fiż-żoni transkonfinali tal-pajjiżi tal-UE għandu jiġi previst appoġġ għall-iżvilupp tal-kooperazzjoni mal-pajjiżi ġirien li jmissu mal-fruntieri esterni tal-UE, b'mod partikolari fl-Istati u r-reġjuni b'differenzi kbar fl-iżvilupp ekonomiku. Barra minn hekk, jagħraf li l-ħolqien ta’ spazji territorjali konġunti fir-reġjuni tal-fruntieri għandu jkollhom appoġġ regolari u selettiv fil-livell tal-UE kemm għal politika tal-ispazju iktar b'saħħitha kif ukoll għall-implimentazzjoni ta’ proġetti komuni tal-iżvilupp;

16. huwa konxju tal-importanza tal-PDG minn ras għal ras fil-livell reġjonali biex jitkejjel it-tkabbir ekonomiku, iżda jittama li b'kooperazzjoni mal-awtoritajiet lokali u reġjonali, ikunu jistgħu jinsabu indikaturi komplementari li jistabbilixxu l-qagħda inizjali ta’ kull reġjun u permezz t'hekk juru b'mod aktar sinifikanti l-progress li jsir fit-tnaqqis tad-diverġenzi li jeżistu bejn ir-reġjuni tal-Unjoni Ewropea u fi ħdanhom (3), u b'hekk jirriflettu b'aktar preċiżjoni l-livell ta’ żvilupp u l-problemi speċifiċi ta’ koeżjoni soċjali u territorjali ta’ kull reġjun;

17. barra minn hekk, jenfasizza li l-perjodu ta’ referenza mistenni li jintuża biex jiddetermina l-eliġibilità ta’ reġjun għall-politika ta’ koeżjoni l-ġdida tal-UE mill-2014 'il quddiem (aktarx se jkun il-PDG per capita fil-livell reġjonali għall-perjodu 2007-2009) mhux se jirrifletti l-impatt sħiħ tal-kriżi ekonomika u l-miżuri ta’ awsterità li rriżultaw minnha fuq ir-reġjuni madwar l-UE; jappella biex isir kull sforz sabiex tintuża iżjed data aġġornata dwar il-PDG reġjonali u dwar ix-xejriet tal-PDG meta qed jiġu allokati r-riżorsi kif ukoll mekkaniżmi ta’ reviżjoni iżjed progressivi matul il-perjodu tal-programmazzjoni;

Komplementarjetà li tiddependi mill-kuntest istituzzjonali u amministrattiv

18. jemmen li hemm bżonn li sew il-politika ta’ koeżjoni u sew il-politiki nazzjonali tal-iżvilupp reġjonali jkunu jistgħu jibbenefikaw minn ambjent istituzzjonali adegwat, amministrazzjoni pubblika effiċjenti u sħubija effikaċi bejn id-diversi livell ta’ governanza, bil-għan li jfasslu strateġiji ta’ żvilupp koerenti u integrati għal perjodu medju u twil ta’ żmien u oqfsa ta’ programmazzjoni multiannwali li fuqhom jissejsu dawn l-istrateġiji;

19. jemmen li, filwaqt li tirrispetta kull struttura nazzjonali, il-politika Ewropea ta’ koeżjoni, integrata mal-interventi pubbliċi fid-diversi livelli, tista' tħeġġeġ lill-Istati Membri jsaħħu l-kapaċità istituzzjonali u amministrattiva meħtieġa biex jiġi garantit użu aktar effiċjenti u effikaċi tar-riżorsi finanzjarji, u b'hekk, jinkiseb l-aħjar impatt possibbli tal-investimenti maħsuba biex inaqqsu d-diverġenzi fit-tkabbir;

20. jinnota li d-diversi sistemi għall-implimentazzjoni tal-politika Ewropea ta’ koeżjoni u tal-politiki nazzjonali tal-iżvilupp reġjonali jiddependu mill-ispeċifiċitajiet ta’ kull Stat Membru, u huma kkundizzjonati mill-kuntest istituzzjonali u mit-tqassim tal-kompetenzi, u b'mod aktar speċifiku, mil-livell ta’ deċentralizzazzjoni, minn kemm jiġu applikati l-prinċipji tal-governanza f'diversi livelli, kif ukoll mill-esperjenza reġjonali u lokali b'rabta mal-iżvilupp territorjali u mid-daqs u l-ambitu ġeografiku tal-programmi (4);

21. iqis li hemm bżonn li, fejn jeżistu strutturi differenti għall-implimentazzjoni tal-interventi nazzjonali u Ewropej, ikun hemm kooperazzjoni akbar bejn il-livelli varji ta’ governanza kkonċernati sabiex jiġu evitati l-interventi doppji u ineffikaċi. Fil-fatt, jemmen li l-aħjar sinerġija possibbli tista' tinkiseb permezz ta’ programmazzjoni integrata ta’ kull intervent ta’ żvilupp li jsir f'territorju, iżda wkoll permezz ta’ ġestjoni kkoordinata ħafna. Għaldaqstant, jaħseb li jkun siewi li jiġu intensifikati d-djalogu u l-kooperazzjoni – li tinħoloq b'riżultat ta’ dan – bejn il-livelli differenti ta’ governanza, sabiex jiżguraw aktar koerenza u komplementarjetà bejn id-diversi interventi nazzjonali u Ewropej;

Lejn żvilupp territorjali aktar integrat

22. jaħseb li, sabiex ikollhom effett aktar sinifikanti fuq il-koeżjoni u fuq il-kompetittività tat-territorji, l-interventi maħsuba biex inaqqsu l-iżbilanċi ekonomiċi, soċjali u territorjali għandhom ikunu bbażati fuq azzjonijiet integrati, orjentati aktar lejn ir-riżultati u definiti fid-dawl tad-dimensjoni territorjali tal-problemi;

23. jenfasizza li l-koeżjoni territorjali, għan politiku ġdid affermat mit-Trattat ta’ Lisbona, saret prijorità flimkien mal-koeżjoni ekonomika u soċjali, u li għalhekk, id-dimensjoni territorjali għandha tiġi integrata aħjar fil-politiki kollha li għandhom effett territorjali ċar, anke permezz ta’ valutazzjonijiet sistematiċi tal-impatt territorjali tagħhom. Għal dan il-għan, jemmen li jkun siewi li jiddaħħlu sistemi ta’ monitoraġġ li jkunu jistgħu jittraċċaw b'mod kostanti d-distribuzzjoni tan-nefqa pubblika li tista' tkun relatata mal-għanijiet ta’ koeżjoni fit-territorji tal-UE;

24. jinnota li l-parteċipazzjoni tal-amministrazzjonijiet pubbliċi ta’ kull livell fil-proċess ta’ tal-ippjanar strateġiku u tal-implimentazzjoni tal-interventi maħsuba biex inaqqsu l-iżbilanċi fl-iżvilupp ekonomiku u soċjali tiggarantixxi t-tfassil ta’ miżuri li jisiltu mill-kuntesti territorjali l-ispirazzjoni u l-għarfien meħtieġa sabiex jivvalorizzaw il-potenzjal tat-territorji, jikkonċentraw ir-riżorsi u jżidu kemm jista' jkun l-effikaċja tal-azzjonijiet pubbliċi;

25. jinnota li sfidi bħall-ġlieda kontra t-tibdil fil-klima, il-provvista tal-enerġija, il-globalizzazzjoni, ir-relazzjonijiet bejn iż-żoni urbani u dawk rurali, it-tibdil demografiku u l-fenomeni tal-migrazzjoni għandhom impatt differenti ħafna f'żoni differenti, u għalhekk, jeħtieġu soluzzjonijiet ippjanati u implimentati fil-livell reġjonali u lokali b'konformità mal-prinċipju tas-sussidjarjetà;

26. għaldaqstant, jaħseb li b'konformità mal-prinċipju tas-sħubija, is-suċċess tal-interventi nazzjonali u Ewropej ma jistax jeskludi l-parteċipazzjoni tal-awtoritajiet kompetenti responsabbli għat-teħid tad-deċiżjonijiet fil-livell lokali u reġjonali skont il-liġi nazzjonali fis-seħħ u l-kapaċità li l-imsieħba ekonomiċi u soċjali jiġu involuti fil-proċess kollu, sew fil-fażi tal-ippjanar, tal-programmazzjoni u tal-implimentazzjoni;

Approċċ li jsaħħaħ l-effikaċja tal-koeżjoni

27. jagħraf il-ħtieġa li l-iżvilupp tat-territorji Ewropej jiġi promoss f'qafas strett għall-finanzi pubbliċi, li jimponi t-tiftix tal-aqwa effikaċja u effiċjenza, u jappoġġja l-proposta tal-Kummissjoni Ewropea li titpoġġa enfasi akbar fuq ir-riżultati, bil-possibbiltà li jiġu introdotti – bil-flessibbiltà neċessarja – għanijiet ċari u kwantifikabbli u indikaturi tar-riżultati li jistgħu jitkejlu u li jkunu koerenti mal-interventi pprogrammati, sabiex tkun tista' ssir ukoll valutazzjoni matul il-perjodu kollu ta’ programmazzjoni;

28. mhuwiex kontra l-prinċipju li jiġu stabbiliti kundizzjonijiet ex-ante għall-użu tal-Fondi Strutturali, li jkunu strettament u direttament marbutin mat-titjib tal-effikaċja tal-politika tal-Unjoni Ewropea ta’ koeżjoni u li jkunu jistgħu jħallu impatt pożittiv fuq il-fattibbiltà u l-kapaċità operattiva tal-programmi u fuq l-integrazzjoni tal-intervanti għall-iżvilupp;

29. madankollu, jenfasizza li l-kundizzjonijiet imsemmijin hawn fuq m'għandhomx jittardjaw it-tnedija tal-programmi marbutin mal-Fondi Strutturali, u b'hekk inaqqsu bil-kbir anke r-riżultati mistennijin mill-użu tar-riżorsi nazzjonali maħsuba għall-interventi li jikkomplementaw dawk Ewropej;

30. iżomm id-dritt li jesprimi ruħu b'mod aktar komplut meta l-Kummissjoni Ewropea tkun fasslet il-proposta tagħha dwar is-suġġett;

31. mill-banda l-oħra, ma jaqbilx ma’ dak li tipproponi l-Kummissjoni Ewropea dwar il-kundizzjonijiet marbutin mal-Patt ta’ Stabbiltà u Tkabbir, li joħolqu r-riskju li jiġu ppenalizzati l-awtoritajiet reġjonali u lokali għalkemm dawn mhumiex responsabbli għall-fatt li l-Istati Membri ma jirrispettawx l-obbligi tagħhom (5), u li jimblukkaw u jittardjaw il-proċess ta’ żvilupp tagħhom u jikkompromettu r-riżultati li jkunu diġà nkisbu;

32. jieħu nota tal-fatt li diversi fatturi jistgħu jtellfu l-aħjar użu possibbli tal-fondi Ewropej fiż-żoni u fis-setturi tal-intervent li jkunu aktar favorevoli għat-tkabbir, u b'hekk inaqqsu l-effett potenzjali tagħhom f'territorju (6). F'dan il-kuntest, il-verifika tal-addizzjonalità għandha rwol importanti biex jiġi żgurat li dawn il-fondi effettivament jintużaw b'mod li jikkomplementaw il-programmi mħallsa min-nefqa nazzjonali, u b'hekk l-azzjoni tal-Unjoni Ewropea tingħata valur verament miżjud;

33. għaldaqstant, jenfasizza li huwa utli li jiġi ssorveljat b'mod aktar effikaċi r-rwol addizzjonali tal-Fondi Strutturali, u jiġi garantit li l-interventi Ewropej iwettqu azzjonijiet addizzjonali u komplementari li normalment ma jiġux ikkunsidrati jew inkella ma jiġux ikkunsidrati biżżejjed mill-ordinamenti nazzjonali;

34. jemmen li l-effikaċja u l-effiċjenza tal-politika Ewropea ta’ koeżjoni jiddependu wkoll mis-semplifikazzjoni tal-proċeduri bil-għan li jitnaqqsu kemm jista' jkun l-ispejjeż regolatorji u amministrattivi tal-benefiċjarji. Fil-fatt, proċeduri eħfef huma kundizzjoni importanti għall-użu effiċjenti tar-riżorsi. Għalhekk, jistieden lill-Kummissjoni Ewropea tirrakkomanda li l-Istati Membri, bil-kooperazzjoni tal-awtoritajiet lokali u reġjonali, jeżaminaw u jressqu proposti maħsubin biex itejbu l-allinjament tar-regoli tal-UE, fir-rigward tal-prinċipji, l-iskadenzi u l-proċeduri, ma’ dawk nazzjonali, filwaqt li tingħata prijorità lir-riżultati u l-effetti miksubin, u jiġi evitat, fl-istess waqt, il-ħolqien ta’ kundizzjonijiet mhux ugwali għall-użu tar-riżorsi min-naħa tal-Istati Membri differenti;

Għal integrazzjoni u komplementarjetà akbar tal-interventi wara l-2013

35. jagħraf l-importanza tal-Istrateġija Ewropa 2020 għal tkabbir intelliġenti, sostenibbli u inklużiv, u jilqa' bi pjaċir il-kontenut tal-Komunikazzjoni tal-Kummissjoni Ewropea intitolata “Politika reġjonali li tikkontribwixxi għat-tkabbir sostenibbli fl-Ewropa 2020” (7), li tgħid li s-suċċess fil-kisba tal-għanijiet tal-Ewropa 2020 se jiddependi fil-biċċa l-kbira minn deċiżjonijiet meħuda fil-livell lokali u reġjonali;

36. jemmen li l-politika ta’ koeżjoni tista' tagħti kontribut importanti għall-Istrateġija Ewropa 2020, iżda m'għandhiex tiġi assorbita fiha, u jinsisti fuq ir-rwol ta’ appoġġ li taqdi biex l-Unjoni Ewropea tiżviluppa b'mod armonjuż billi jitnaqqsu l-iżbilanċi ekonomiċi u soċjali bejn it-territorji Ewropej, kif inhu stabbilit fl-Artikolu 174 tat-Trattat dwar il-Funzjonament tal-UE. Għalhekk, fil-futur iż-żewġ proċessi ta’ implimentazzjoni għandhom jibqgħu indipendenti, u kull wieħed minnhom ikollu għanijiet speċifiċi li ma jkoprux lil xulxin għalkollox, iżda fl-istess waqt jinteraġixxu flimkien f'qafas ta’ integrazzjoni u komplementarjetà;

37. jappoġġja l-proposta ppreżentata fil-Ħames Rapport dwar il-Koeżjoni Ekonomika, Soċjali u Territorjali li jitfassal Qafas Strateġiku Komuni li jkopri l-Fondi Strutturali u l-fondi Ewropej l-oħra tal-iżvilupp territorjali, jiġifieri l-Fond Ewropew għall-Iżvilupp Reġjonali (FEŻR), il-Fond Soċjali Ewropew (FSE), il-Fond ta’ Koeżjoni, il-Fond Agrikolu Ewropew għall-Iżvilupp Rurali (FAEŻR) u l-Fond Ewropew għas-Sajd (FES), iżda kull wieħed minnhom ikollu r-riżorsi u r-regoli speċifiċi tiegħu. Fil-fatt, jaħseb li hu pożittiv li l-fondi Ewropej għall-politiki strutturali jkunu integrati fl-ambitu ta’ qafas strateġiku ta’ żvilupp wieħed, li għandu jippermetti l-koordinazzjoni aħjar tagħhom;

38. jemmen li hemm bżonn li, fil-kuntest tad-diskussjoni li għaddejja bħalissa fuq ir-regolamenti futuri tal-Fondi Strutturali, il-kuntratti ta’ sħubija għall-iżvilupp u l-investimenti, fuq il-bażi tal-Qafas Strateġiku Komuni, ikunu jistgħu jsiru strument li jiżgura l-komplementarjetà effettiva bejn l-interventi nazzjonali u dawk tal-Unjoni Ewropea bl-istess għanijiet tat-tnaqqis tal-iżbilanċi ekonomiċi, soċjali u territorjali, billi jiġu stabbiliti l-prijoritajiet tal-investiment, l-allokazzjoni tar-riżorsi nazzjonali u Ewropej, il-kundizzjonijiet miftiehma u l-għanijiet li jridu jintlaħqu;

39. madankollu, itenni li, b'konformità mal-prinċipji tal-governanza f'diversi livelli, dawn il-kuntratti għandhom ikunu mħejjijin u żviluppati bil-parteċipazzjoni sħiħa tal-awtoritajiet reġjonali u lokali, jiġifieri flimkien mal-istituzzjonijiet responsabbli għall-implimentazzjoni u l-ġestjoni tal-interventi fuq il-post, u mhux sempliċement bejn l-Istati Membri u l-Kummissjoni Ewropea, bil-għan li jiġu sinkronizzati u kkoordinati b'mod aktar effikaċi d-diversi aġendi politiċi u tissaħħaħ il-governanza strateġika u mhux biss operattiva;

40. jemmen li l-kuntratti ta’ sħubija għall-iżvilupp u l-investimenti, li jirriflettu ċ-ċirkustanzi konkreti fl-Istati Membri individwali, jistgħu jwettqu b'mod ġust il-patti territorjali li l-Kumitat tar-Reġjuni jippromovi fil-kuntest tal-Programmi Nazzjonali ta’ Riforma;

41. jisħaq li dan it-tip ta’ koordinazzjoni bejn il-politiki nazzjonali tal-iżvilupp reġjonali u l-politika Ewropea ta’ koeżjoni jirrifletti b'mod konkret il-prinċipju tal-konċentrazzjoni tal-interventi, u jwassal għall-aħjar sinerġiji possibbli tad-diversi strumenti li joperaw fl-istess territorju filwaqt li jqis l-interdipendenzi li jeżistu. B'hekk tista' tiġi garantita mhux biss koordinazzjoni akbar bejn il-kampijiet ta’ applikazzjoni tal-FEŻR, tal-FSE, tal-Fond ta’ Koeżjoni, tal-FAEŻR u tal-FES, iżda wkoll koordinazzjoni mal-interventi nazzjonali bl-istess għanijiet ta’ żvilupp;

42. barra minn hekk, jemmen li huwa strateġikament importanti li l-politiki nazzjonali tal-iżvilupp reġjonali u l-politika Ewropea ta’ koeżjoni ma jitqisux b'mod iżolat mill-politiki settorjali, u jaħseb li huwa indispensabbli li jinsabu koerenza, konnessjoni u sinerġija akbar bejn l-interventi. Fil-fatt, f'ħafna setturi hemm tendenza li l-politiki pubbliċi jkollhom effetti interdipendenti u jistgħu jkollhom impatt komplessiv akbar jekk jiġu implimentati b'mod ikkoordinat sew (8);

43. jisħaq li b'hekk jiġi ffaċilitat l-allinjament konkret tal-programmi b'għanijiet definiti, filwaqt li ssir enfasi fuq l-istrumenti politiċi funzjonali u r-riżorsi finanzjarji li jeżistu biex jintlaħqu dawn il-miri, jiġu stabbiliti l-prijoritajiet għar-reġjuni ta’ appoġġ, l-investiment u d-disponibbiltà tar-riżorsi tal-Unjoni Ewropea definiti skont analiżi tar-riżorsi tar-reġjuni individwali. Dan l-approċċ jista' jwassal biex jiġu sfruttati bl-aħjar mod kemm il-potenzjal ta’ kull territorju kif ukoll l-għarfien li jkollu dwar il-prijoritajiet tiegħu.

Brussell, 11 ta’ Ottubru 2011. Il-President tal-Kumitat tar-Reġjuni Mercedes BRESSO

(1) COM(2011) 500 finali Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: Baġit għall-Ewropa 2020.

(2) Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew, lill-Kumitat tar-Reġjuni u lill-Bank Ewropew tal-Investiment – Konklużjonijiet tal-ħames rapport dwar il-koeżjoni ekonomika, soċjali u territorjali: il-futur tal-politika ta’ koeżjoni – COM(2010) 642 finali.

(3) Konklużjonijiet tas-seminar ogranizzat mir-Reġjun tal-Umbria u mill-Kummissjoni għall-Politika ta’ Koeżjoni Territorjali (COTER) tal-Kumitat tar-Reġjuni f'Perugia (l-Italja) nhar id-29 ta’ April 2011 dwar “Indikaturi ġodda: jitkejjel il-progress fil-Politika ta’ Koeżjoni”.

(4) Studju mwettaq minn Rona Michie u John Bachtler, Managing Structural Funds – Institutionalising Good practice (Il-Ġestjoni tal-Fondi Strutturali – L-istituzzjonalizzazzjoni tal-prattika tajba), European Policies Research Centre – University of Strathclyde – 1996.

(5) Ara l-opinjoni tal-KtR dwar il-Ħames rapport dwar il-koeżjoni – CdR 369/2010 fin (relatur: Michel Delebarre, FR/PSE).

(6) Studju mwettaq minn Chiara del Bo, Massimo Florio, Emanuela Sirtori u Silvia Vignetti, Additionality and regional development: are EU structural funds complements or substitutes of National public finance? (L-Addizzjonalità u l-Iżvilupp Reġjonali: il-Fondi Strutturali tal-UE jikkomplementaw jew jissostitwixxu l-finanzi pubbliċi nazzjonali?), CISL – Centre of Industrial Studies, imħejji fl-2009 fuq it-talba tal-Kummissjoni Ewropea, Direttorat Ġenerali għall-Politika Reġjonali.

(7) Komunikazzjoni tal-Kummissjoni Ewropea: Politika reġjonali li tikkontribwixxi għat-tkabbir sostenibbli fl-Ewropa 2020 – COM(2011) 17 finali.

(8) Studju mwettaq minn Laura Polverari u Rona Michie, “Complementarity or conflict? The (in)coherence of Cohesion Policy” (Komplementarjetà jew kunflitt? L-(in)koerenza tal-politika ta’ koeżjoni), European Policies Research Centre – University of Strathclyde – 2011.